Spiller fast i Portugal - ikke sett av Drillo
For én måned siden kunne VG fortelle at den somaliskfødte nordmannen har forlatt ungarske Ferencvaros til fordel for Olhanense, som forrige sesong ble nummer åtte i den øverste divisjonen i Portugal.Når storlaget Porto kommer på besøk i helgen, regnes det som sikkert at Abdi spiller fra start. Men til tross for at han spilte 40 kamper på tre år for et av Ungarns beste lag, scoret i Europa League-kvalifisering mot Aalesund i fjor sommer og nå har spilt seg til fast plass på et lag på øvre halvdel i ligaen som er rangert som Europas femte beste, har ikke landslagsledelsen sett Abdi en eneste gang. - Jeg har ikke hørt noe, men jeg synes Drillo bør se på meg. De må ha oversikt over norske spillere i utlandet, sier Abdi, som heller ikke har noen U-landskamper.Han flyttet til England som 15-åring og ble oppdaget av Sheffield United mens han spilte fotball på hobbybasis. Derfra gikk turen til Ferencvaros og i sommer ble han hentet av den tidligere storspilleren Sergio Conceicao, som nå er manager i Olhanense.- Jeg har ham på Wyscout (programmet Drillo bruker for å se spillere på video), sier Drillo til VG. - Men du har ikke sett ham ennå? - Nei, men det bør jeg vel se å få gjort. Det er mulig vi bør hente ham opp og kikke på ham, sier landslagssjefen.Journalist i den nettbaserte sportsavisen Mais Futebol, Pedro Cunha, så Abdi i åpningskampen mot Estoril. - Han var en stor overraskelse og banens beste. Supporterne ble veldig imponert over ham, sier Cunha til VG. Abdi selv trives i sin nye fotballhverdag på Algarve-kysten.
Norske Liban Abdi (23) spiller fast i Europas femte beste liga, men Drillo har aldri sett kantspilleren i aksjon.